สมอ.เข้มตรวจจับสินค้าไม่มีมอก.จับตาบัญชีดำ50ราย
สมอ.จับมือตำรวจ ลุยตรวจจับสินค้าไม่ได้มาตรฐาน มอก. พร้อมขึ้นบัญชีดำผู้กระทำผิดไว้ 50 ราย คาดมูลค่าความเสียหายเบื้องต้น 1,000 ล้านบาท
3 มี.ค. 2553

สมอ.จับมือตำรวจ ลุยตรวจจับสินค้าไม่ได้มาตรฐาน มอก. พร้อมขึ้นบัญชีดำผู้กระทำผิดไว้ 50 ราย คาดมูลค่าความเสียหายเบื้องต้น 1,000 ล้านบาท
นายชาญชัย  ชัยรุ่งเรือง  รมว.อุตสาหกรรม  เปิดเผยภายหลังเป็นประธานพิธีลงนามบันทึกข้อตกลงในการปฏิบัติงานร่วมกัน ระหว่างสำนักงานมาตรฐานผลิตภัณฑ์อุตสาหกรรม (สมอ.) และกองบังคับการปราบปรามการกระทำผิดเกี่ยวกับการคุ้มครองผู้บริโภค (ปคบ.) ว่า เป็นความร่วมมือในการจับกุมสินค้าที่ไม่ได้มาตรฐานมอก. โดยเน้นสินค้าที่มีผลต่อความปลอดภัยของผู้บริโภค 93 รายการ เนื่องจากปัจจุบันมีสินค้าที่ด้อยคุณภาพจำหน่ายในประเทศจำนวนมาก  ทั้งที่ผลิตในประเทศและนำเข้าจากจีน
ทั้งนี้ สินค้า 93 รายการที่จะให้ความสำคัญในการตรวจจับ เช่น  เหล็กเส้นเสริมคอนกรีต เหล็กโครงสร้างรูปพรรณ เครื่องใช้ไฟฟ้า ชิ้นส่วนยานยนต์ ท่อพีวีซีแข็งสำหรับใช้เป็นท่อน้ำดื่ม ของเล่น หมวกนิรภัย ไฟแช็กก๊าซ ทินเนอร์ เป็นต้น  โดยทางเจ้าหน้าที่ตำรวจจะลงพื้นที่เข้าจับกุมทั้งผู้ผลิต ผู้จำหน่ายและผู้นำเข้าทันที หากพบว่าเป็นเป็นสินค้าที่ไม่ได้มาตรฐานมอก.หรือมีการปลอมแปลมเกิดขึ้น
พล.ต.ต.จตุรงค์ ภุมรินทร์  ผู้บังคับการ ปคบ. กล่าวว่า เบื้องต้นมีบัญชีดำผู้ต้องสงสัย 45-50 รายใหญ่ มีทั้งผู้ผลิต ผู้จำหน่ายและผู้นำเข้า  มูลค่าสิ่งของนับ 1,000 ล้านบาท ซึ่งหลังจากนี้จะมีการลงพื้นที่เข้าตรวจค้นและจับกุมทันที  ซึ่งในเขตกรุงเทพพื้นที่เป้าหมายจะอยู่ในย่านคลองถม ตลาดนัดทั่วไป  สำหรับบทลงโทษของผู้กระทำผิดตามกฏหมายของสมอ.มีโทษปรับ ไม่เกิน 1 ล้านบาท หรือจำคุกไม่เกิน 2 ปี